Foilsiú iarratais ar ainm a chlárú de bhun Airteagal 50(2)(b) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta le haghaidh táirgí talmhaíochta agus bia-earraí

(2022/C 458/12)

Leis an bhfoilseachán seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

SONRAÍOCHT TÁIRGE MAIDIR LE SPEISIALTACHT TRAIDISIÚNTA RÁTHAITHE

“Суджук Търновски / Sudzhuk Tarnovski” / “Търновски Суджук / Tarnovski Sudzhuk”

Uimh. AE: TSG-BG-02861 – 17.8.2022

AN BHULGÁIR

1. Ainm(neacha) le clárú

“Суджук Търновски / Sudzhuk Tarnovski / Търновски Суджук / Tarnovski Sudzhuk”

2. An cineál táirge

Aicme 1.2. Táirgí feola (cócaráilte, saillte, deataithe, etc.)

3. Na forais le clárú a dhéanamh

3.1. Maidir leis an táirge, cibé acu:

☒ a eascraíonn sé as modh táirge, modh próiseála nó modh comhdhéanaimh a chomhfhreagraíonn do chleachtas traidisiúnta maidir leis an táirge sin nó leis an mbia-ábhar sin nó nach n-eascraíonn

☐ a tháirgtear ó amhábhair nó ó chomhábhair a úsáidtear go traidisiúnta é nó nach dtáirgtear.

Is toradh dá chomhdhéanamh traidisiúnta agus dá mhodh táirge é “Sudzhuk Tarnovski” / “Tarnovski sudzhuk”. Cuimsítear leis sin sórtáil iomchuí na mairteola agus roghnú agus dáileog na mblastanas nádúrtha (piobar dubh agus bán, sáibhre, cardamam, ilspíosra), cruthú na bpíosaí aonair i gcruth crú capaill, agus an próiseas sonrach fáscaidh agus triomaithe a chuireann a chruth crú capaill leacaithe ar leith agus a bhlas agus a dhea-bholadh suaithinseach ar an táirge críochnaithe.

3.2. Maidir leis an ainm, cibé acu:

☒ a úsáideadh go traidisiúnta é chun tagairt a dhéanamh don táirge sonrach nó nár úsáideadh

☐ a shainaithnítear saintréith thraidisiúnta nó saintréith shonrach an táirge leis nó nach sainaithnítear

Is ainm sonrach ann féin é “Sudzhuk Tarnovski” / “Tarnovski sudzhuk”. Cathair mhór de chuid na Bulgáire is ea Veliko Tarnovo, a bhfuair an táirge a ainm uaidh, ar phríomhchathair Dhara Impireacht na Bulgáire é fadó. Bhí seamlas próiseála feola sa chathair, inar táirgeadh ispíní sudzhuk agus táirgí feola eile go príomha. Chomh maith lena cháilíochtaí orgánaileipteacha den scoth agus a sheilfré fhada, bhí páirt thábhachtach ag áit táirgthe “Sudzhuk Tarnovski” / “Tarnovski sudzhuk” maidir le hainm an táirge agus spéis tráchtala sa táirge a bhunú. Ba é an chéad doiciméad normatach é Caighdeán an Tionscail (ON) 18-71921-80 maidir le “Sudzhuk Tarnovski” agus “Sudzhuk Plevenski”, tarraingthe suas in 1980 (Aontas Náisiúnta Talmhaíochta agus Tionsclaíochta, Sóifia, 1980). Mar gheall ar an tóir leathan a bhí ar an táirge faoin ainm sin, táirgtear ó cheann ceann na bliana anois é. Cloítear go docht leis an toideas traidisiúnta agus an teicníc táirgthe, agus ní bhíonn aon tionchar ag éagsúlachtaí séasúracha nó geografacha ar a cháilíocht nó a shaintréithe. Baineann an cleachtas seo le táirgeadh “Sudzhuk Tarnovski” / “Tarnovski sudzhuk” fós.

4. Tuairisc

4.1. Tuairisc ar an táirge lena mbaineann an t-ainm faoi phointe 1, lena n-áirítear a phríomhshaintréithe fisiciúla, ceimiceacha, micribhitheolaíocha nó orgánaileipteacha a léiríonn saintréith shonrach an táirge (Airteagal 7(2) den Rialachán seo)

Is é an rud a dhealaíonn “Sudzhuk Tarnovski” / “Tarnovski sudzhuk” ó tháirgí feola amhleasaithe eile sa ghrúpa seo go príomha an cruth crú capaill saintréitheach a bhíonn ar an táirge tar éis a fháscadh. Ina theannta sin, bíonn blas sonrach ar an táirge, a bhaintear amach tríd an amhábhar a mheascadh leis na blastanais, mar a éilítear leis an oideas, agus tríd an modh táirgthe traidisiúnta a chur i bhfeidhm.

Saintréithe fisiceacha – cruth agus toisí:

Is táirge feola amhleasaithe, fáiscthe é “Sudzhuk Tarnovski” / “Tarnovski sudzhuk” a dhéantar le mairteoil mhionaithe úr, comhábhair chúnta agus blastanais nádúrtha (piobar dubh nó bán, sáibhre, cardamam agus ilspíosra), sactha isteach i gcásálacha stéige bige nádúrtha buaibheacha nó mucúla a bhíonn suas le 40 mm ar trastomhas. Ceanglaítear na foircinn oscailte le chéile le sreangán nó fáisctear iad chun cruth crú capaill a chur ar an táirge.

Saintréithe ceimiceacha:

— cion uisce: ≤ 45 %;

— próitéin iomlán: ≥ 15.4 %;

— salann: ≤ 5.4 %;

— pH: nach lú ná 5.2.

Saintréithe orgánaileipteacha:

— Cásáil: glan, mín, saor ó lochtanna, gan comhdhlúthán sailleach agus gan chuais faoi; agus múscán tirim bán nach dtéann isteach. Greamaíonn an chásáil go dlúth leis an líonadh.

— Dromchla gearrtha: cáithníní saille scaipthe go cothrom.

— Líonadh feola: fáiscthe; dath idir dúdhearg agus donndhearg.

— Raimhre: dlúth agus leaisteach.

— Blas agus boladh: blas measartha goirt; dea-bholadh sainiúil na mblastanas a úsáideadh agus saor ó bhlasanna agus ó bholaithe coimhthíocha.

Bíonn “Sudzhuk Tarnovski” / “Tarnovski sudzhuk” oiriúnach lena chaitheamh díreach tar éis an chásáil a bhaint (i gcás ina n-úsáidtear stéig bheag bhuaibheach mar chásáil).

Féadfar “Sudzhuk Tarnovski” / “Tarnovski sudzhuk” a chur ar an margadh ina iomlán, gearrtha, ina shlisíní, folúsphacáilte nó i bpacáiste atmaisféir mhodhnaithe.

4.2. Tuairisc ar mhodh táirgthe an táirge lena mbaineann an t-ainm faoi phointe 1 is gá do tháirgeoirí a leanúint lena n-áirítear, i gcás inarb iomchuí, cineál agus saintréithe na n-amhábhar nó na mblastanas a úsáidtear, agus an modh lena n-ullmhaítear an táirge (Airteagal 7(2) den Rialachán seo)

Úsáidtear na hamhábhair agus na comhábhair chúnta a leanas chun “Sudzhuk Tarnovski” / “Tarnovski sudzhuk” a tháirgeadh:

Feoil: 100 kg de mhairteoil úr

Blastanas (le haghaidh 100 kg d’fheoil): — piobar dubh nó bán nádúrtha: 500 g — sáibhre: 200 g — cardamam nádúrtha: 50 g — ilspíosra nádúrtha: 50 g

Comhábhair eile (le haghaidh 100 kg d’fheoil): — siúcra: 100 g — salann: 2.2 kg — leasaitheach: níotráit photaisiam: 60 g nó níotráit sóidiam: 51 g — frithocsaídeoir – aigéad ascorbach (E300): 50 g

Ceadaítear saothráin tús gabhála a úsáid.

Cásáil: nádúrtha (stéig bheag bhuaibheach nó mhucúil, saillte) – suas le 40 mm ar trastomhas (φ).

Sreangán nó fáiscín agus crúcaí crochta.

An modh táirgthe:

Úsáidtear mairteoil úr, blastanais, comhábhair shaillte agus saothráin tús gabhála, de réir an oidis, chun “Sudzhuk Tarnovski” / “Tarnovski sudzhuk” a tháirgeadh.

Tar éis na cnámha agus na féitheoga a bhaint agus an mhairteoil a shórtáil, gearrtar ina píosaí í de láimh nó go meicniúil. Meáitear an fheoil mhionghearrtha de réir an oidis agus mionaítear ansin í ar cheann de na trí bhealach a leanas:

— trína mionú i miontóir fheola (miontóir) agus a cumasc i meaisín gearrthóra;

— trína mionú i miontóir fheola (miontóir) agus a cumasc i meascthóir;

— trína mionú agus a cumasc i meaisín gearrthóra.

Le linn an mheasctha, cuirtear na comhábhair shaillte réamh-mheasctha, na blastanais agus na saothráin tús gabhála léi.

Sactar an meascán ispín críochnaithe isteach i gcásálacha stéige bige buaibheacha nó mucúla, a bhíonn suas le 40 mm ar trastomhas, ag baint úsáid as meaisín líonta ispín. Gearrtar na stéigeacha líonta, fáisctear ag na foircinn iad agus ceanglaítear le chéile le sreangán iad nó fáisctear iad chun cruth crú capaill a chur orthu. Díreach tar éis iad a líonadh, prioctar na píosaí ceangailte le snáthaid chaol ar eagla go bhfuil aon aer sáinnithe faoin gcásáil. Cuirtear ar fhrámaí adhmaid nó miotail (slata) iad atá leagtha amach ar thralaithe ispín, áit ina dtriomaítear agus ina dtaosctar iad ag aertheocht idir 8 oC agus 24 oC, agus bogthaise choibhneasta idir 65 % agus 90 %, ag brath ar cibé acu a úsáidtear saothráin tús gabhála nó nach n-úsáidtear. Aistrítear na píosaí taosctha agus triomaithe go seomraí nádúrtha nó aerchóirithe, áit nach dtéann an teocht thar 17 oC agus nach dtéann an bhogthaise choibhneasta thar 85 %. Le linn a dtriomú agus a n-aibiú, fáisctear na hispíní dhá nó trí huaire trí úsáid a bhaint as fáisceáin adhmaid, phlaisteacha nó mhiotail. Socraíonn an maoirseoir táirgthe ar amharc cathain a bhíonn na hispíní réidh lena bhfáscadh. Déantar an chéad fháscadh nuair a bhíonn dromchla an táirge go hiomlán tirim faoi do lámh. Déantar an fáscadh ina dhiaidh sin de réir mar a thograíonn an maoirseoir táirgthe. Fanann na hispíní san fháisceán ar feadh 12 go 24 uair an chloig ag gach fáisceadh. Le linn phróiseas an fháscaidh, tagann ardú beag ar theocht an táirge leis an mbrú meicniúil. In éineacht leis an taise chomhdhlúite, cumasaítear leis sin brat múscáin uasail bháin a theacht ar an dromchla.

Maireann an próiseas táirgthe le haghaidh “Sudzhuk Tarnovski” / “Tarnovski sudzhuk” 12 lá ar a laghad agus bíonn sé críochnaithe nuair a thagann struchtúr agus raimhre shainiúil ar an táirge.

4.3. Tuairisc ar na príomheilimintí lena mbunaítear saintréith thraidisiúnta an táirge (Airteagal 7(2) den Rialachán seo)

Is táirge feola amhleasaithe traidisiúnta de chuid na Bulgáire é “Sudzhuk Tarnovski” / “Tarnovski sudzhuk” a mbíonn seilfré fhada aige. Déantar as mairteoil mhionaithe úr, blastanais nádúrtha agus comhábhair chúnta é, agus sactar isteach i gcásálacha é. Tá sé á thairgeadh le breis agus 50 bliain anuas tríd an mbunteicníc a chur i bhfeidhm, ina mbíonn sórtáil iomchuí na feola, roghnú agus dáileog na mblastanas, agus cruthú na bpíosaí aonair i gcruthanna crú capaill san áireamh. Le linn a thriomú agus a aibiú, déantar fáscadh ar an táirge, ar gnáthrud é sin le táirgí traidisiúnta na Bulgáire agus cuidítear leis sin cuma shonrach an taobh amuigh, raimhre den scoth agus cáilíochtaí blais a bhaint amach. Cathair mhór de chuid na Bulgáire is ea Veliko Tarnovo, a bhfuair “Sudzhuk Tarnovski” / “Tarnovski sudzhuk” a ainm uaidh, ar phríomhchathair Dhara Impireacht na Bulgáire é fadó. I measc gníomhaíochtaí eacnamaíocha eile sa chathair, bhíodh gnólachtaí ann a ghlacadh le feoil agus a tháirgeadh dhá phríomhtháirgí le linn na tréimhse sin: pastarma, a dhéantar as feoil neamh-mhionaithe, agus sudzhuk, a dhéantar as feoil mhionaithe.

In 1954, tógadh monarcha mhór feola in Veliko Tarnovo, a chomhlíon gach ceanglas sláinteachais agus teicneolaíochta. Is ceann de na príomhghnólachtaí sa tír le fada an lá í an mhonarcha ó thaobh cháilíocht na dtáirgí feola agus a gníomhaíochta onnmhairithe. Is anseo a táirgeadh “Sudzhuk Tarnovski” / “Tarnovski sudzhuk” den chéad uair agus a bunaíodh é.

Bá é an chéad doiciméad normatach le haghaidh táirgthe traidisiúnta an táirge darb ainm “Sudzhuk Tarnovski” sa chathair Caighdeán an Tionscail (ON) 18-71921-80, ó 1980.

In 1983, tar éis sraith leasuithe ar ainmneacha na ndoiciméad normatach, tugadh isteach Caighdeán Teicniúil (TU) 73-83, agus níor tháinig athrú ar an oideas, ar na ceanglais cháilíochta ná ar an teicníc táirgthe ó shin.

Tá fianaise ann freisin maidir le táirgeadh “Sudzhuk Tarnovski” / “Tarnovski sudzhuk” san am a chuaigh thart i ndoiciméid oibríochtúla, amhail “Nomenklatura na asortimentite mesni proizvedenia za proizvodstvo” (Ainmníocht táirgí feola éagsúla atá le táirgeadh), DSO Rodopa, Sóifia, dar dáta an 1.12.1981, agus “Spisak na mesnite produkti v redovno proizvodstvo” (Liosta táirgí feola a bhíonn á dtáirgeadh go tráthrialta), DSO Rodopa, Sóifia, dar dáta 15.3.1984.

Tagraítear do “Tarnovski sudzhuk” sa litríocht speisialaithe: Dr Konstantin Stoynov agus Dr Hristo Toshkov, “Tehnologia na mesoto i mesnite produkti” (Teicneolaíocht feola agus táirgthe feola): Cuid 2 – Teicneolaíocht próiseála feola, Sóifia, 1974, lch. 134; agus “Sbornik s traditsionni balgarski retsepturi i tehnologii. Lykanki i Sudzhutsi” (Bailiúchán oideas agus teicnící traidisiúnta de chuid na Bulgáire. Ispíní Lukanka agus Sudzhuk), arna bhfoilsiú ag Cumann na dTáirgeoirí Feola sa Bhulgáir, Sóifia, 2002, lch. 40-41.

Is minic a chuir gnólachtaí aonair “Sudzhuk Tarnovski” / “Tarnovski sudzhuk” ar taispeáint ag comórtas Taynata na balgarskiya vkus (Rún Bhlas na Bulgáire) le linn an taispeántais feola agus táirgí feola idirnáisiúnta Meatmania i Sóifia.

Táirgeadh an táirge ar dtús ag deireadh an fhómhair agus sa gheimhreadh (mí na Samhna go dtí mí an Mhárta), toisc go raibh dálaí na haertheochta agus na bogthaise fabhrach do thriomú agus d’aibíocht. Ina dhiaidh sin, le feabhsú na teicníce agus le tabhairt isteach seomraí triomaithe aerchóirithe, cuireadh tús lena tháirgeadh ó cheann ceann na bliana i ngach réigiún den tír, gan aon éifeacht a bheith aige sin ar cháilíocht an táirge. Sa lá atá inniu ann, táirgtear “Sudzhuk Tarnovski” / “Tarnovski sudzhuk” mar tháirge traidisiúnta a mbíonn tóir air, a mbíonn seilfré fhada aige, a dhéantar de réir modh agus oideas nár tháinig aon athrú orthu.

Níl an táirgeadh séasúrach fíor-riachtanach a thuilleadh, i bhfianaise an líon seomraí triomaithe aerchóirithe atá ar fáil i ngnólachtaí tionscail feola. Leathadh táirgeadh “Sudzhuk Tarnovski” / “Tarnovski sudzhuk” ar fud na Bulgáire. Comhlíonann an táirge gach ceanglas chun bheith ina tháirge feola traidisiúnta ionadaíoch. Is iad na blastanais shonracha a úsáidtear (piobar dubh nó bán, ilspíosra, cardamam agus sáibhre) a chuireann leis an mblas traidisiúnta, blas a bunaíodh in imeacht na mblianta agus a caomhnaíodh suas leis an lá atá inniu ann. Tugtar tuairisc ar an modh táirgthe traidisiúnta le haghaidh “Sudzhuk Tarnovski” / “Tarnovski sudzhuk”, nár tháinig aon athrú air le 50 bliain anuas, i bpointe 4.2.

Tá táirgeadh “Sudzhuk Tarnovski” / “Tarnovski sudzhuk” nasctha le meascán de phróisis mhicribhitheolaíocha, fhisiciceimiceacha agus bhithcheimiceacha a tharlaíonn le linn na próiseála cuisniúcháin tosaigh, na próiseála meaisínithe agus na gcéimeanna triomaithe agus aibíochta. Tagann struchtúr agus cuma an-mhaith air nuair a ghearrtar é, dath seasmhach, dea-bholadh saibhir agus suaithinseach, blas tarraingteach, a bhuí leis na blastanais nádúrtha (ilspíosra agus cardamam, chomh maith le sáibhre agus piobar dubh nó bán). Is a bhuí le hardleibhéal ghairmiúlacht na dtáirgeoirí chomh maith iad na cáilíochtaí orgánaileipteacha, agus a gcomhlíontacht dhocht le ceanglais sláinteachais agus teicneolaíochta ag gach céim den teicníc táirgthe chasta. Ina leith sin, bíonn traidisiún tábhachtach a mhéid a bhaineann le táirgeadh agus rialú leanúnach an táirge araon

(1) IO L 343, 14.12.2012, lch. 1.